
	Likumprojekts (grozījumi)
 Grozījumi Konkurences likumā
	Priekšlikums
Korupcijas novēršanas un apkarošanas birojs (turpmāk – KNAB) uztur savu priekšlikumu, ar kuru lūdz izvērtēt iespēju mazināt politisko ietekmi uz Konkurences padomes neatkarību. Nedz likumprojekta pašreizējā redakcija, nedz anotācija nesniedz skaidrojumu, kādi procesi tiks veikti vai paredzēti, lai nodrošinātu, ka konkurences padomes locekļi, kā arī to pienākumu izpildītāji tiktu atlasīti neatkarīgi no politiskās ietekmes, nodrošinot, ka atklātā konkursā izvirzītie kandidāti ir kvalificēti un pēc objektīviem kritērijiem atbilstīgākie amatam. KNAB ieskatā šaubas rada ekonomikas ministra vienpersoniska rīcības brīvība noteikt Konkurences padomes priekšsēdētāja vai padomes locekļa pienākumu izpildītāju vienpersoniski, kas var radīt nevēlamu situāciju, kurā amatpersonas tiek izvēlētas, ņemot vērā politiskās simpātijas vai ideoloģijas.
Piedāvātā redakcija
-
	Diāna Stepiņa (KNAB)

	2.
	Likumprojekts (grozījumi)
 "X nodaļaTirgus dalībnieka amatpersonas atbildība43. pants. Tirgus dalībnieka amatpersonas atbildība
(1) Par tirgus dalībnieka aizliegtas vienošanās pārkāpumu ārējos normatīvajos aktos regulētā iepirkumā, kur tiek izmantots publiskais finansējums, ja konkurences tiesību pārkāpums īstenots, tirgus dalībnieka amatpersonai rīkojoties juridiskās personas interesēs, vai tās labā, rīkodamās individuāli vai kā šīs juridiskās personas koleģiālās institūcijas loceklis, balstoties uz tiesībām pārstāvēt juridisko personu vai darbojoties tās uzdevumā, Konkurences padome var piemērot šai tirgus dalībnieka amatpersonai tiesību ierobežojumu ieņemt Komerclikuma 4.2 panta pirmajā daļā noteikto amatu no viena līdz trīs gadiem.
(2) Tirgus dalībnieka amatpersonai var piemērot šā panta pirmajā daļā noteikto tiesību ierobežojumu, ja izpildās viens no šādiem apstākļiem:
1) tirgus dalībnieka amatpersona ir bijusi tieši iesaistīta pārkāpuma izdarīšanā;
2) tirgus dalībnieka amatpersona nav bijusi tieši iesaistīta pārkāpuma izdarīšanā, bet tirgus dalībnieka amatpersonai bija zināms, ka tirgus dalībnieks īsteno pārkāpumu, un tirgus dalībnieka amatpersona neveica darbības, kuras tai bija pienākums veikt, lai to novērstu.
(3) Pret tirgus dalībnieka amatpersonu neuzsāk lietu par tiesību ierobežojuma piemērošanu, ja:
1) tirgus dalībnieks ir saņēmis atbrīvojumu vai naudas soda samazinājumu saskaņā ar dalību iecietības programmā;
2) tirgus dalībnieka amatpersona iesniedz ziņas par faktiem un apstākļiem, kas Konkurences padomes ieskatā ir pietiekamas, lai izpildītu šā likuma 9. panta piektās daļas 4. vai 5. punktā minētās procesuālās darbības vai konstatētu pārkāpumu, un nav veikusi darbības, lai piespiestu citus tirgus dalībniekus veikt darbības, ar kurām tiek pārkāpts aizliegtas vienošanās aizliegums ārējos normatīvajos aktos regulētā iepirkumā, kur tiek izmantots publiskais finansējums, un sadarbojas ar Konkurences padomi, ievērojot iesniegtās informācijas atbilstību iecietības programmā izvirzītajiem kritērijiem un šā likuma 12.1 pantu;
3) kopš konkurences tiesību pārkāpuma izdarīšanas dienas, bet, ja pārkāpums ir ilgstošs, no pārkāpuma pārtraukšanas dienas, ir pagājuši vairāk nekā trīs gadi.

44. pants. Lēmuma saturs par tiesību ierobežojuma piemērošanas lietas ierosināšanu
(1) Lēmumā norāda:
1) administratīvās lietas numuru;
2) lēmuma pieņemšanas laiku un vietu;
3) informāciju par pārkāpumu;
4) ziņas par personu, kuru lēmums skar, un šīs personas pārstāvi vai aizstāvi (ja tāds ir);
5) informāciju par personas, kuru lēmums skar, tiesībām un pienākumiem;
6) pierādījumus, kas iegūti līdz lēmuma pieņemšanas brīdim;
7) lēmuma pieņemšanas tiesisko pamatu.
(2) Lēmumu par tiesību ierobežojuma piemērošanas lietas ierosināšanu paziņo personai, kuru lēmums skar.

45. pants. Tirgus dalībnieka amatpersonas tiesības un pienākumi lietā par tiesību ierobežojuma piemērošanu
(1) Tirgus dalībnieka amatpersonai ir šādas tiesības:
1) zināt, par kāda pārkāpuma izdarīšanu tā tiek saukta pie atbildības;
2) tiesības sevi aizstāvēt pašam vai saņemt paša izvēlēta advokāta vai cita veida juridisko palīdzību;
3) iepazīties ar administratīvās lietas materiāliem, izdarīt no tiem izrakstus, norakstus un izgatavot kopijas;
4) piedalīties administratīvās lietas izskatīšanā;
5) iesniegt pierādījumus;
6) lietot valodu, kurā tā spēj sazināties, kā arī bez atlīdzības izmantot tulka palīdzību, ja šī persona neprot valodu, kurā notiek administratīvais process.
(2) Tirgus dalībnieka amatpersonai ir šādi pienākumi:
1) noteiktajā laikā ierasties Konkurences padomes norādītajā vietā;
2) noteiktā termiņā sniegt pilnīgu un patiesu pieprasīto informāciju;
3) nekavēt un netraucēt administratīvā procesa norisi;
4) paziņot Konkurences padomei par dzīvesvietas vai elektroniskā pasta adreses maiņu procesa laikā.

46. pants. Vispārīgie noteikumi tiesību ierobežojuma piemērošanai
(1) Lemjot par tiesību ierobežojuma piemērošanu un tā ilgumu, izdara lietderības apsvērumus un ņem vērā izdarītā konkurences tiesību pārkāpuma raksturu, izdarīšanas apstākļus, ilgumu, iesaistīto amatpersonu skaitu, to, vai tirgus dalībnieka amatpersona atzinusi izdarīto, vai amatpersona ir ierosinājusi pārkāpumu vai vadījusi tā īstenošanu, kavējusi pārkāpuma izmeklēšanu, pārkāpumā iesaistīto personu skaitu.
(2) Lietu par tiesību ierobežojuma piemērošanu tirgus dalībnieka amatpersonai Konkurences padome izmeklē un izskata saskaņā ar II nodaļu un VII nodaļu, ciktāl šajā nodaļā nav noteikts citādi.
(3) Uzsākot lietu par tiesību ierobežojuma piemērošanu, Konkurences padomes amatpersona informē tirgus dalībnieka amatpersonu par tās tiesībām.

47. pants. Tiesību ierobežojuma piespiedu izpilde
Ja pie atbildības sauktā persona nepilda piemēroto tiesību ierobežojumu, tā piespiedu izpilde tiek veikta šā likuma 8.1 pantā noteiktajā kārtībā."
	Priekšlikums
Konkurences likums tiek papildināts ar jaunu X nodaļu “Tirgus dalībnieka amatpersonas atbildība”. Tiesību normas mērķis – tirgus dalībnieka aizliegtas vienošanās pārkāpuma gadījumā, ārējos normatīvajos aktos regulētā iepirkumā, kur tiek izmantots publiskais finansējums, ja konkurences tiesību pārkāpums īstenots, tirgus dalībnieka amatpersonai rīkojoties juridiskās personas interesēs, vai tās labā, rīkodamās individuāli vai kā šīs juridiskās personas koleģiālās institūcijas loceklis, balstoties uz tiesībām pārstāvēt juridisko personu vai darbojoties tās uzdevumā, piemērot šai tirgus dalībnieka amatpersonai tiesību ierobežojumu ieņemt Komerclikuma 4.2 panta pirmajā daļā noteikto amatu no viena līdz trīs gadiem. Attiecīgi atbildību tirgus dalībnieka amatpersonai paredzēts piemērot administratīvā procesa kārtībā.
KNAB ieskatā efektīvāka būtu kriminālatbildības paredzēšana fiziskām personām par aizliegtu vienošanos publiskā iepirkuma procedūrā, kas apdraud ne tikai godīgu konkurenci, bet arī valsts un pašvaldību budžetus, t.i., nodokļu maksātāju naudu, kas tiek nelietderīgi izlietota iepriekš sarunātos iepirkumos.
KNAB ikdienas darbā, izmeklējot krimināllietas, saskaras arī ar iespējamiem konkurences pārkāpumiem. Norādām, ka, izmeklējot ar kukuļošanu saistītus noziedzīgus nodarījumus, tie var būt saistīti ar to “blakusefektu” – aizliegtajām vienošanām, un tās vienmēr notiek ar konkrētu fizisku personu iesaisti, kas lielākoties ir uzņēmumu augstākās amatpersonas (proti – shēmas tiek radītas no konkrētu fizisko personu puses). Karteļi ir viens no smagākajiem konkurences tiesību pārkāpumiem, kur uzņēmumi savā starpā vienojas par cenām, tirgu un iepirkumiem. Ja uzņēmumi vienojas par dalības nosacījumiem valsts un pašvaldību iepirkumos, iedzīvotāji var saņemt zemākas kvalitātes preces un pakalpojumus par tirgus situācijai neatbilstošām cenām. Par šo smago konkurences tiesību pārkāpumu uzņēmumus Latvijā var saukt pie administratīvās atbildības. Taču aiz katra karteļa ir konkrētas personas, kas neatbild par radītajām sekām.
Kaut arī anotācijā skaidrots, ka paredzētais tiesiskais regulējums ir alternatīvs risinājums kriminālatbildības noteikšanai tirgus dalībnieku amatpersonām par iesaistīšanos tirgus dalībnieka īstenotos konkurences tiesību pārkāpumos, tomēr uzskatām, ka Latvijai ir jāseko citu valstu piemēram un jāparedz kriminālatbildība par aizliegtu vienošanos īstenošanu publiskajos iepirkumos. Attiecīgi lūdzam izstrādāt atbilstošus grozījumus Krimināllikumā, lai noteiktu tirgus dalībnieku amatpersonu atbildību par aizliegtu vienošanos publiskā iepirkumā, ņemot vērā visus izteiktos priekšlikumus un iebildumus, kas tika pausti pie likumprojekta “Grozījumi Krimināllikumā” (Nr. 579/Lp14)” izstrādes un tā virzīšanas gaitā.
Piedāvātā redakcija
-
	Diāna Stepiņa (KNAB)



